Diari Oficial de la Generalitat Valenciana


Sumari del DOGV 5467, del 09-03-2007 (2007/2590)

ORDRE de 26 de gener de 2007, de la Conselleria de Territori i Habitatge, per la qual s'establixen els formularis normalitzats per a la tramitació dels procediments regulats en la Llei 1/2005, de 9 de març, per la qual es regula el règim del comerç de drets d'emissió de gasos d'efecte hivernacle.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/01/26/(1)/dof/vci/html**

### Dades del document

Número de DOGV
:   5467

Data del DOGV
:   09-03-2007

Secció del DOGV
:   I. DISPOSICIONS GENERALS

Número del document
:   2007/2590


Data del document
:   26-01-2007

Organisme emissor
:   Conselleria de Territori i Habitatge

Tipus de document
:   Ordre

Descriptors 

:   * gas amb efecte d'hivernacle
    * procediment administratiu
    * control de la contaminació
    * legislació

La Directiva 2003/87/CE del Parlament Europeu i del Consell, de 13 d'octubre del 2003, per la qual s'establix un règim per al comerç de drets d'emissió de gasos d'efecte hivernacle en la comunitat europea, posteriorment modificada per la Directiva 2004/101/CE, constituïx dins del Programa europeu de canvi climàtic, la iniciativa més rellevant de la Unió Europea per a fomentar el compromís de reducció eficaç i eficient de les emissions d'aquests gasos, assumit en ratificar el Protocol de Kyoto en la Convenció marc de les Nacions Unides sobre el canvi climàtic, el 30 de maig del 2002.  
La transposició d'aquestes directives a l'ordenament jurídic espanyol, es va realitzar majoritàriament, a través de la Llei 1/2005, de 9 de març, per la qual es regula el règim del comerç de drets d'emissió de gasos d'efecte hivernacle.   
El capítol II d'aquesta llei regula el règim d'autoritzacions d'emissió de gasos d'efecte hivernacle, com també les seues modificacions i ampliacions.   
D'acord amb el que disposa l'article 4, totes les instal·lacions sotmeses a l'àmbit d'aplicació de la llei han de comptar amb una autorització d'emissió de gasos d'efecte hivernacle a partir de l'1 de gener de 2005, l'atorgament de la qual correspon a l'òrgan competent de la Comunitat Autònoma on s'ubique.  
Així mateix, l'article 6 establix l'obligació del titular de la instal·lació d'informar l'òrgan autonòmic competent sobre qualsevol projecte de canvi en el caràcter, funcionament o la grandària de la instal·lació, com també tot canvi que afecte la identitat o el domicili del particular.  
El capítol VI de l'esmentada llei regula les obligacions exigides als titulars de les instal·lacions autoritzades. Concretament, l'article 22 disposa que els titulars de les instal·lacions han de remetre a l'òrgan autonòmic competent, abans del 28 de febrer, l'informe verificat sobre les emissions de l'any precedent. Aquest informe ha de ser elaborat d'acord amb el que establixen la llei i el sistema de seguiment descrit en l'autorització i verificat de conformitat amb el que establix l'annex IV de la mateixa llei per organismes de verificació acreditats d'acord amb el que establisca la normativa de desplegament, que serà informada preceptivament per la Comissió de Coordinació de Polítiques de Canvi Climàtic.  
Una vegada verificat, l'informe anual del titular de cada instal·lació ha de sotmetre's a la conformitat de l'òrgan autonòmic competent, el qual procedirà a inscriure en el registre la xifra d'emissions verificades. Els titulars estan obligats a entregar al registre, abans del 30 d'abril de cada any, un nombre de drets d'emissió equivalent a la dada d'emissions verificades de la instal·lació corresponents a l'any anterior, per a la seua cancel·lació.  
D'acord amb el que establix l'article 4.e de l'esmentada Llei 1/2005, el subministrament d'informació ha d'ajustar-se als criteris establits en l'annex III de la Llei 1/2005 i en la Decisió 2004/156/CE de la Comissió, de 29 de gener del 2004, per la qual es determinen directrius per al seguiment i la notificació de les emissions de gasos d'efecte hivernacle de conformitat amb la Directiva 2003/87/CE, i si és el cas, amb la normativa de desplegament.  
El Reial decret 1315/2005, de 4 de novembre, establix les bases dels sistemes de seguiment i verificació d'emissions de gasos d'efecte hivernacle en les instal·lacions incloses en l'àmbit d'aplicació de la Llei 1/2005. L'esmentat reial decret establix al seu torn el règim jurídic dels verificadors i organismes d'acreditació.  
Per mitjà del Decret 211/2004, de 8 d'octubre, del Consell de la Generalitat Valenciana es designa, en l'àmbit de la Comunitat Valenciana, la Direcció General de Qualitat Ambiental de la Conselleria de Territori i Habitatge com a òrgan competent per a instruir i resoldre els procediments d'autorització d'emissions de gasos d'efecte hivernacle, de les instal·lacions en què es desenvolupe alguna de les activitats i que genere les emissions especificades en l'annex I de la Llei 1/2005, per la qual es regula el règim del comerç de drets d'emissió de gasos d'efecte hivernacle.   
Davant de l'obligació d'instruir un elevat nombre de procediments en matèria de comerç de drets d'emissió en un breu període de temps, s'observa la conveniència d'establir models normalitzats per a la presentació de la sol·licitud d'autorització administrativa i els informes de verificació d'emissions de gasos d'efecte hivernacle, tal com preveu la Llei 30/1992, de 30 de novembre, de règim jurídic de les administracions públiques i del procediment administratiu comú, en l'article 70.  
Per a la consecució d'aquest fi, i amb intenció d'adaptar-se a les noves tendències, la Conselleria de Territori i Habitatge desitja impulsar l'ús i aplicació de tècniques i mitjans electrònics, informàtics i telemàtics per al desenvolupament de la seua activitat i l'exercici de les seues competències.  
Per raó del que s'ha exposat, i fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià, modificada per la Llei 1/2002, de 26 de febrer.  
ORDENE  
Article 1. Objecte  
L'objecte de la present ordre és facilitar a les instal·lacions afectades els formularis normalitzats necessaris per a la realització dels procediments següents:  
- Presentació de la sol·licitud d'autorització administrativa d'emissió de gasos d'efecte hivernacle, d'acord amb el que disposen els articles 4 i 5 de Llei 1/2005, de 9 de març, per la qual es regula el règim del comerç de drets d'emissió de gasos d'efecte hivernacle.  
- Sol·licitud de modificació o ampliació de l'autorització administrativa d'emissió de gasos d'efecte hivernacle d'acord amb el que disposa l'apartat anterior.  
- Remissió de l'informe verificat d'emissions de gasos d'efecte hivernacle, d'acord amb el que preveu l'article 22 de Llei 1/2005, de 9 de març.  
Article 2. Àmbit d'aplicació  
La present ordre s'aplicarà a totes les instal·lacions afectades per la Llei 1/2005, per la qual es regula el règim del comerç de drets d'emissió de gasos d'efecte hivernacle, que estiguen ubicades en el territori de la Comunitat Valenciana.  
Article 3. Òrgan competent  
L'òrgan a què correspon la recepció de la documentació en els termes establits en la present ordre, és la direcció general competent en matèria de contaminació atmosfèrica.  
Article 4. Models normalitzats  
1. Sense perjudici de les directrius establides en l'esmentada llei, tant la sol·licitud, la modificació i l'ampliació de l'autorització d'emissió de gasos d'efecte hivernacle, com l'informe verificat han de presentar-se per mitjà dels models de formularis normalitzats per la direcció general competent en matèria de qualitat ambiental, que estaran disponibles en la pàgina web de la Generalitat Valenciana.   
2. L'Administració informarà i orientarà els titulars de les instal·lacions dels requisits tècnics necessaris per a poder emplenar adequadament els esmentats formularis.  
3. Els formularis mostraran les característiques pròpies de la metodologia de seguiment de les emissions de cada sector. En conseqüència, l'administració configurarà, en la mesura que siga possible, els formularis específics per a cada sector d'activitat dels existents en l'annex I de la Llei 1/2005, de 9 de març.   
Article 5: Formes de presentació de la documentació  
1. Les sol·licituds i les comunicacions dels titulars de les instal·lacions, poden presentar-se per qualsevol dels mitjans previstos en l'article 38.4 de la Llei 30/92, de 26 de novembre, de règim jurídic de les administracions públiques i del procediment administratiu comú.  
2. L'Administració habilitarà els mitjans adequats per a la creació d'un registre telemàtic per a la presentació de sol·licituds i comunicacions en matèria de comerç de drets d'emissió, el procediment del qual s'establirà mitjançant una resolució del director general de Qualitat Ambiental.  
DISPOSICIÓ ADDICIONAL  
Es faculta el director general competent en matèria de qualitat ambiental per a adoptar les mesures que considere necessàries per al desplegament i l'execució de la present ordre.  
DISPOSICIÓ FINAL  
La present ordre entrarà en vigor el mateix dia que es publique en el Diari Oficial de la Comunitat Valenciana.  
València, 26 de gener de 2007. - El conseller de Territori i Habitatge: Esteban González Pons


Còpia Permalink ELI